**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 11.01.2019, ora 08.00 –12.01.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 12.01.2019, ora 7.00**

**RÂURI**

 **Debitele au fost, în general, staționare,** exceptând râurile din bazinele hidrografice: Vișeu, Iza, Tur, Crasna, Barcău, Crișuri și bazinele superioare și mijlocii ale Someșului și Oltului, unde au fost în scădere ușoară. Pe cursurile inferioare ale Someșului, Târnavelor și pe cursul mijlociu și inferior al Prutului debitele au fost în creștere prin propagare.

 Formațiunile de gheață existente în majoritatea bazinelor hidrografice au fost în extindere și intensificare.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi, în general, staționare,** exceptând râurile din bazinele hidrografice: Vișeu, Iza, Tur, Someș, Crișul Repede, Crișul Negru, Crișul Alb, bazinele superioare și mijlocii ale Mureșului și Oltului, cursul superior al Prutului, râurile din Dobrogea, unde vor fi în scădere și cursul mijlociu și inferior al Prutului unde vor fi în creștere prin propagare.

 Formațiunile de gheață se vor menține fără modificări importante.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară** (secţiunea Baziaş) în intervalul 11-12.01.2019 **a fost în scădere, având valoarea de 3400 m3/s**, sub media multianuală a lunii **ianuarie (4950 m3/s).**

În aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) **va fi în creştere (3500 m3/s).**

În aval de Porţile de Fier debitele vor fi în creştere la Gruia şi în scădere pe sectorul Calafat – Tulcea.

**2.** **Situaţia meteorologică în intervalul 11.01.2019, ora 08.00 –12.01.2019, ora 06.00**

**În ţară,** vremea a fost, în general, închisă. A nins pe arii extinse, în cea mai mare parte a țării, iar în Dobrogea precipitațiile, predominant sub formă de ploaie sau burniță, au depus polei, trecător și izolat. Ninsorile au fost mai intense în centrul Moldovei, unde cantitățile de precipitații au depășit cu totul izolat 15 l/mp. Vântul a suflat slab și moderat, temporar cu intensificări în estul, în sud-estul teritoriului, izolat în centru și în extremitatea de sud-sud-vest, cu rafale de până la 60...65 km/h, iar pe crestele montane până în jurul a 85 km/h. Local în Moldova, la munte la altitudini mari și cu totul izolat în Transilvania ninsoarea a fost viscolită și zăpada spulberată. Stratul de zăpadă era prezent în aproape toată țara (exceptând Dobrogea) și măsura aseară la ora 20, în platformele stațiilor meteorologice, până la 186 cm la munte (în Masivul Făgăraș), 44 cm în Moldova, 30 cm în Oltenia și Transilvania, 29 cm în Maramureș, 21 cm în Banat, 19 cm în Muntenia și în Crișana. Temperaturile maxime s-au încadrat între -6 grade la Suceava, Darabani și Stânca Ștefănești și 3 grade la Sulina, Ploiești, Sighetu Marmației, Târgu Mureș, Pătârlagele și Zimnicea. La ora 06.00, valorile termice se încadrau între -16 grade la Apa Neagră și Vaslui și -1 grad la Constanța. Dimineața și noaptea pe arii restrânse în sudul și în estul țării a fost ceață, în Moldova asociată cu depunere de chiciură.

**Observaţie:** *De ieri dimineață de la ora 06.00 au fost în vigoare 10 atenționări cod galben pentru fenomene meteorologice periculoase imediate, emise precum urmează: 5 de SRPV Bacău, 3 de SRPV Craiova și 2 de SRPV Constanța.*

**La Bucureşti,** vremea a fost închisă. Trecător a fulguit, iar vântul a suflat slab până la moderat. Stratul de zăpadă, măsurat în platformele stațiilor meteorologice aseară la ora 20.00, era de 18 cm la Băneasa, 17 cm la Filaret și 13 cm la Afumați. Temperatura maximă a fost de 0 grade la Filaret și Băneasa și de 1 grad la Afumați. La ora 06.00, se înregistrau -5 grade la Băneasa, -4 grade la Filaret și -3 grade la Afumați.

**3. Prognoza meteorologică în intervalul 12.01.2019, ora 08.00 –13.01.2019, ora 08.00**

**În ţară,** vremea va fi rece, geroasă dimineața în Moldova și doar izolat în restul teritoriului, iar noaptea local în centru, în sud și în est. Temperaturile maxime se vor încadra între -6 și 3 grade, iar cele minime în general între -13 și -3 grade. În regiunile din vest, nord, centru, precum și la munte, cerul va fi mai mult noros și temporar va ninge slab. Spre sfârșitul intervalului în sud-vestul Crișanei și în nord-vestul Banatului vor fi posibile și precipitații sub formă de lapoviță și depuneri de polei. În restul teritoriului, înnorările vor fi trecătoare, izolat vor fi posibile fulguieli, iar dimineața și noaptea pe suprafețe mici se va semnala ceață asociată cu depunere de chiciură. Vântul va sufla slab și moderat cu intensificări la munte, mai ales la altitudini mari, unde va viscoli sau va spulbera zăpada, dar pe arii restrânse și la cote mai reduse și în zonele mai joase de relief.

**La Bucureşti,** vremea va fi rece, geroasă noaptea. Temperatura maximă va fi de -2 grade, iar cea minimă de -11...-10 grade, mai coborâtă în zona preorășenească până în jurul valorii de -13 grade. Cerul va avea înnorări trecătoare, iar noaptea vor fi condiții de ceață asociată cu chiciură. Vântul va sufla slab și moderat.

**4. Buletin nivometeorologic valabil pentru masivele Bucegi şi Făgăraş, masivele Țarcu – Godeanu, masivul Parâng - Șureanu, Munții Vlădeasa – Muntele Mare şi pentru Grupa Nordică a Carpaților Orientali (zona Munțiilor Călimani – Bistriței - Ceahlău),**

**emis pentru perioada 11 ianuarie 2019 ora 20.00 – 12 ianuarie 2019 ora 20.00.**

**TABEL RISCURI DE AVALANŞE**

**Buletin**

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC MARE (4)** | **RISC ÎNSEMNAT (3)** |
| **BUCEGI** | **RISC MARE (4)** | **RISC ÎNSEMNAT (3)** |
| **ȚARCU – GODEANU** | **RISC ÎNSEMNAT (3)** | **RISC ÎNSEMNAT (3)** |
| **PARÂNG - Șureanu** | **RISC MARE (4)** | **RISC ÎNSEMNAT (3)** |
| **Munții Vlădeasa – Muntele Mare** | **RISC ÎNSEMNAT (3)** | **RISC ÎNSEMNAT (3)** |
| **Grupa Nordică a Carpaților Orientali****(zona Munților Rodnei)** | **RISC ÎNSEMNAT (3)** | **RISC MODERAT (2)** |
| **Grupa Centrală a Carpaților Orientali (zona Munțiilor Călimani – Bistriței - Ceahlău):** | **RISC ÎNSEMNAT (3)** | **RISC MODERAT (2)** |

**Evoluția vremii în ultimele 24 de ore**

Vremea a fost în general închisă și apropiată de normalul termic al perioadei. Cerul a fost mai mult noros și a nins pe arii extinse, mai ales în a doua parte a intervalului. Grosimea stratului de zăpadă a crescut în general cu 5-10 cm, cele mai mari creșteri fiind de 10 cm la Semenic și la Cuntu, 9 cm la Ceahlău-Toaca și Sinaia. Vântul a suflat slab și moderat, cu intensificări temporare mai ales în zona Carpaților Orientali. Local s-a semnalat ceață asociată izolat cu depunere de chiciură.

**STAREA STRATULUI DE ZĂPADĂ în data de 11.01.2019, ora 14.00:**

Carpații Meridionali: 186 cm la Bâlea-Lac, 117 cm la Vf. Omu, 102 cm la Cuntu, 81 cm la Păltiniș, 75 cm la Sinaia, 72 cm Vf. Țarcu, 69 cm la Parâng, 58 cm la Predeal, 36 cm la Fundata.

Carpații Orientali: 90 cm la Vf.Lăcăuți, 83 cm la Bucin, 78 cm la Vf. Ceahlău-Toaca, 75 cm la Vf. Călimani, 32 cm la Poiana Stampei, 21 cm la Vf. Iezer-Rodnei.

Carpații Occidentali: 96 cm la Vlădeasa 1400, 91 cm la Semenic, 85 cm la Stâna de Vale, 73 cm la Vf. Vlădeasa.

**EVOLUŢIA VREMII ÎN INTERVALUL: 11.01.2019 ora 20 – 12.01.2019 ora 20.00:**

Vremea va fi închisă, iar cerul va fi mai mult noros. Local va ninge, mai ales în a doua parte a intervalului, și în general slab. Stratul de zăpadă ce se va depune nu va depăși în general 5 cm. Vântul va sufla slab și moderat, cu intensificări mai ales în Carpații Orientali, în deosebi în zonele mai înalte, unde la rafală se vor atinge viteze de peste 70-80 km/h, temporar viscolind sau spulberând zăpada. Local se va semnala ceață asociată și cu depuneri de chiciură.

**Peste 1800 m:** temperaturi minime: -17 la -13 gr.C; temperaturi maxime: -13 la -8 gr.C

**Sub 1800 m:** temperaturi minime: -13 la -10 gr.C; temperaturi maxime: -8 la -6 gr.C

 **STABILITATEA şi EVOLUŢIA STRATULUI de ZĂPADĂ:**

 **a). în masivul Făgăraș**

 **La altitudini mai mari de 1800 m: RISC MARE (4)**

La altitudini de peste 1800 m, în partea superioară a stratului, regăsim un strat instabil de 40-50 cm de zăpadă recentă, ușoară, cu rezistență scăzută și coeziune slabă între cristale. Straturile profunde au o rezistență relativ mai mare, însă numeroasele plăci de vânt, ce pot constitui un pat de alunecare pentru straturile superioare, sunt un factor de risc important. O parte din zăpada căzută în ultimele săptămâni a fost transportată de vânt, iar în zonele adăpostite s-au format depozite de dimensiuni însemnate. Declanșarea avalanșelor de medii dimensiuni e probabilă chiar și la o supraîncărcare slabă, iar prin angrenarea straturilor subiacente, pot rezulta avalanșe de mari dimensiuni.

**La altitudini mai mici de 1800 m: : RISC ÎNSEMNAT (3)**

La altitudini mai mici de 1800 m, chiar dacă baza stratului de zăpadă este relativ stabilă, partea superioară e instabilă, formată din zăpadă recentă, cu coeziune slabă între cristale. În zonele adăpostite și pe văi se găsesc depozite însemnate de zăpadă. Declanșările de avalanșe medii și izolat mari, sunt posibile la supraîncărcări slabe pe pantele suficient de înclinate.

 **b). în masivul Bucegi**

 **La altitudini mai mari de 1800 m: RISC MARE (4)**

La altitudini mai mari de 1800 m, stratul de zăpadă este instabil înspre suprafață (primii 30-40 cm), fiind format din zăpadă recentă, spulberată de vânt, cu rezistență scăzută și coeziune slabă între cristale. În profunzime, predomină cristalele fine, intercalate cu plăci de vânt și cruste de gheață. Aceste straturi inferioare, chiar dacă ușor consolidate, pot fi angrenate de straturile superioare în avalanșe de medii și chiar de mari dimensiuni. Declanșarea avalanșelor e posibilă chiar și la o supraîncărcare slabă a stratului, mai ales pe pantele mai înclinate.

**La altitudini mai mici de 1800 m: : RISC ÎNSEMNAT (3)**

 La altitudini mai mici de 1800 m stratul de zăpadă este relativ consolidat, însă stratul de suprafață, ce depășește pe alocuri 30 cm, este format din zăpadă recentă, de tip pulver, și este deci instabil. Un risc însemnat îl reprezintă depozitele de zăpadă de pe văi și din alte zone adăpostite. Declanșările de avalanșe sunt posibile chiar la supraîncărcăre slabă cu turiști sau schiori, pe pantele suficient de înclinate.

 **c).** **în masivele Țarcu – Godeanu : RISC ÎNSEMNAT (3)**

La peste 1800 m, primii 10-20 de cm de la suprafața stratului sunt formați din zăpadă recentă, cu rezistență scăzută. Vântul a favorizat depunerea și acumularea zăpezii în zonele adăpostite și pe văi, iar acolo stratul instabil de la suprafață este de dimensiuni mai mari. La interior stratului este relativ compact dar prezintă numeroase plăci de vânt, în special pe versanții estici și sudici. La supraîncărcări slabe se pot declanșa avalanșe de dimensiuni medii, iar în zonele cu acumulări însemnate, avalanșele pot fi și de dimensiuni mari.

La altitudini mai mici de 1800 m, stratul de zăpadă măsoară în medie 70-80 cm, însă în zone adăposite s-au format depozite mai însemnate. Stratul de la suprafață este instabil, fiind constituit din zăpadă căzută recent. Declanşarea avalanşelor va fi posibilă chiar şi la supraîncărcări slabe, pe pantele mai înclinate.

**d). în masivul Parâng – Șureanu:**

 **La altitudini mai mari de 1800 m: RISC MARE (4)**

La peste 1800 m, deși zăpada din partea superioară a stratului (circa 50 cm) s-a mai tasat şi compactat uşor prin formarea de legături slabe între cristale, aceasta rămâne de tip pulver, uşoară şi puţin stabilă. În special pe versanții sudici, se întâlnesc numeroase plăci de vânt de grosimi variabile. Vântul de la nivelul crestelor a spulberat zăpadă spre zonele adăpostite, unde s-au acumula cantităţi mai mari de zăpadă. Avalanșe medii și mari se pot declanșa pe pantele înclinate, inclusiv la supraîncărcări slabe.

**La altitudini mai mici de 1800 m: : RISC ÎNSEMNAT (3)**

 La altitudini mai mici de 1800 m stratul de zăpadă este puţin stabil, iar pe văi şi în zonele adăpostite sunt formate troiene ce pot avea un volum considerabil. Astfel că, pe pantele suficient de înclinate declanşarea avalanşelor este posibilă chiar şi la slabe supraîncărcări, iar în cazuri izolate se pot declanşa și avalanșe de dimensiuni mari, prin angrenarea straturilor subiacente.

 **e). în Munții Vlădeasa – Muntele Mare: - RISC ÎNSEMNAT (3)**

Stratul este format în partea superioară, în primii 30-40 cm, din zăpadă tip pulver și chiciură de suprafață, cu rezistență scăzută și coeziune slabă între cristale. În profunzime, stratul de zăpadă este mediu stabilizat, însă se regăsesc plăci de vânt și cruste de gheață care, prin fractură la supraîncărcări mici, pot declanșa avalanșe de medii dimensiuni. De asemenea, plăcile de vânt și crustele de gheață se pot constitui în paturi de alunecare pentru straturile instabile superioare.

**f). în Grupa Nordică a Carpaților Orientali (zona Munților Rodnei):**

**La altitudini mai mari de 1800 m: RISC ÎNSEMNAT (3)**

La peste 1800 m, stratul este format din zăpadă relativ recentă, instabilă (primii 20-30 cm), depusă peste un strat ușor consolidat. Regăsim plăci de vânt mai vechi și cruste subțiri de gheață în interior. În zonele adăpostite și pe văi se găsesc depozite însemnate de zăpadă, cu rezistență relativ scăzută.

**La altitudini mai mici de 1800 m: RISC MODERAT (2)**

Declanşarea avalanşelor va fi posibilă la peste 1800 m chiar şi la supraîncărcări slabe, mai ales pe pantele înclinate, iar sub 1800 m declanșările sunt posibile în cazuri izolate, la supraîncărcări mari.

**g). în Grupa Centrală a Carpaților Orientali (zona Munțiilor Călimani – Bistriței - Ceahlău):**

**La altitudini mai mari de 1800 m: RISC ÎNSEMNAT (3)**

La peste 1800 m, datorită temperaturilor scăzute din ultima perioadă, structura stratului de zăpadă nu a suferit schimbări semificative. De la suprafață, în primii 30-40 cm, găsim un strat de zăpadă recentă, uscată, cu un grad scăzut de rezistenţă şi coeziune între cristale. În profunzime, stratul de zăpadă are în compoziție plăci de vânt mai vechi, cu precădere pe versanții sudici și estici. Pe văi și în zonele adăpostite sunt depozite mai însemnate de zăpadă. Pe pantele cu înclinare mare, declanşarea avalanşelor va fi posibilă chiar şi la supraîncărcări slabe.

**La altitudini mai mici de 1800 m: RISC MODERAT (2)**

La altitudini mai mici de 1800 m stratul are dimensiuni mai reduse și este relativ stabil, iar avalanșele sunt posibile doar în cazuri izolate, la supraîncărcări mari.

**Notă:**

**RISC MARE (4) –** cod roşu (4) ■ - stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncarcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT -** cod galben (2) ■ - pe anumite pante suficient de inclinate, stratul de zăpadă este mediu stabilizat; în rest este stabil. Declanşările de avalanşe sunt posibile mai ales din cauza supraîncărcării (cu schiori sau turişti) şi pe unele pante ce sunt descrise în buletin. Nu sunt aşteptate declanşările spontane de avalanşe de mare amploare.

***II. CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 10.01.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei**

**ABA Siret Bacau şi APM Bacău** revin cu informaţii referitoare la poluarea solului din data de 10.01.2019, în jurul orei 15.45, ca urmare a spargerii conductei de amestec de apă sărată cu ţiţei de la Parc 2 Vasieşti la Depozit Comăneşti, aparţinând SC OMV Petrom SA Asset VIII Moldova Nord, situată la cca. 500 m de Staţia de Epurare Moineşti (emisarul staţiei este râul Tazlău Sărat).

Reprezentantul SGA Bacău s-a deplasat în zona pentru investigaţii şi verificarea aspectelor semnalate, precizând că a fost estimată scurgerea unei cantitaţi de cca 150 de litri de amestec pe o lungime de cca 20 ml teren proprietate privată.

Angajaţii OMV au intervenit prin măsuri specifice: oprirea imediată a pompării, închiderea ventilelor, izolarea tronsonului de conductă fisurat, depistarea spărturii prin decopertarea solului, montare şarnier, colectarea ţiţeiului din zona excavată şi transportarea pământului afectat la staţia de bioremediere Runc.

Nu au fost afectate cursuri de apă (incidentul a avut loc la o distanţă de cca. 200 m de pârâul Urmeniş (cod cadastral 12.01.69.20) afluent de stânga al râului Trotuş).

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 10.01.2019 - 11.01.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE